
2020-01-06 Nr. S-001
LR Konkurencijos tarybai
Jogailos g. 14, Vilnius
El. paštas: taryba@kt.gov.lt


PRAŠYMAS DĖL SUINTERESUOTO ASMENS ĮTRAUKIMO Į LR KONKURENCIJOS ĮSTATYMO PAŽEIDIMO NAGRINĖJIMĄ
Lietuvos keleivių vežimo asociacijos (toliau – Asociacija) nariai informavo Asociaciją apie LR Konkurencijos tarybos (toliau – Konkurencijos taryba) gautą pranešimą dėl tyrimo baigimo ir paaiškinimų dėl tyrimo išvadų pateikimo (bylos Nr. 18/xx/2/1/01/35/036) (toliau – Pranešimas). Šiame tyrime suinteresuotais asmenimis įtraukti vežėjai (suinteresuoti asmenys), kurie taip pat yra ir Asociacijos nariais. 
Asociacijos įstatų 2.3.6. punkte numatoma, jog vienas iš Asociacijos tikslų - atstovauti Asociacijos narių teises, ginti jų interesus valstybės, savivaldybių, visuomenės ar tarptautinėse institucijose, teikti pasiūlymus dėl keleivių pervežimo reguliavimo, strategijų, programų, įstatymų bei poįstatyminių teisės aktų. Įstatai pridedami (Priedas Nr. 1).
Kaip matyti iš Pranešimo turinio, Konkurencijos tarybos tyrimas buvo vykdomas ir išvados teikiamos dėl tiesioginės Asociacijos narių veiklos – reguliaraus tolimojo susisiekimo paslaugų teikimo. Tai reiškia, kad šios srities teisinis reguliavimas, įskaitant ir galimo pažeidimo atvejus, atitinka Asociacijos tikslus, kurie aiškiai nurodyti Asociacijos įstatuose. Dėl šios priežasties, Asociacija atstovaujanti savo narių interesus, turi tiesioginį suinteresuotumą Pranešime nurodytų aplinkybių tyrimu ir tolimesniu dalyvavimu Konkurencijos tarybai priimant galutinis sprendimus. 
Be to, Asociacijos įtraukimas į procesą svarbus ir dėl to, jog Asociacija įgyvendindama savo tikslus veikia teisinio reglamentavimo srityje, teikdama nuomones ir pasiūlymus dėl keleivių vežimą reguliuojančių teisės aktų. Asociacijos prezidentas yra LR Susisiekimo ministro sukurtos patariamosios tarybos dėl reguliaraus susisiekimo autobusais transporto teisinio reglamentavimo Lietuvoje tobulinimo narys. Ministro įsakymas pridedamas (Priedas Nr. 2). 
Pažymėtina ir tai, jog nors Konkurencijos taryba nėra teisminė institucija, tačiau kaip analogas jos priimtiems sprendimams ir atstovavimui procese turėtų būti taikomos LR Civilinio proceso kodekso nuostatos reglamentuojančios atstovavimo procese galimybes. Pagal minimo kodekso 56 str. 1 d. 6 p. asociacijos atstovauja savo narius bylose dėl teisinių santykių, tiesiogiai susijusių su šių juridinių asmenų steigimo dokumentuose numatytais veiklos tikslais ir sritimi. Kadangi keleivių vežimo veikla yra numatyta kiekvieno Asociacijos nario steigimo dokumentuose, o Konkurencijos tarnybos nagrinėjamas klausimas liečia keleivių vežimą tolimojo susiekimo maršrutais, tai tokia situacija aiškiai suponuoja įstatymuose įtvirtintą Asociacijos teisę atstovauti savo narių interesus. Ne gana to, kaip jau buvo minėta Asociacijos įstatai įtvirtina teisę atstovauti savo narių interesus visose valstybinėse institucijose, tarp kurių neabejotinai yra ir Konkurencijos tarnyba bei teismas (jei kiltų poreikis teisminio ginčo iniciavimui). 
Be to, kas išdėstyta, Asociacija pažymi, kad teikiamu prašymu jokiu būdu nesiekia vilkinti proceso ar Konkurencijos tarybos numatytų sprendimų priėmimo. Priešingai, konsoliduodama visų narių nuomonę ir paaiškinimus bei juos teikdama tarnybai, Asociacija siekia proceso koncentruotumo ir ekonomiškumo ir kiek įmanoma aiškesnės suinteresuotų asmenų pozicijos išdėstymo, kas neabejotinai turėtų padėti Konkurencijos tarnybai susidaryti objektyvų situacijos vertinimą ir priimti argumentuotą ir faktiškai bei teisiškai pagrįstą sprendimą. Pagrįsdama nurodomą argumentą, Asociacija pažymi, kad ji vienija net 12 vežėjų (iš 43) arba 28 proc. tolimojo susisiekimo vežėjų, kurie aptarnauja 200 maršrutų (iš 363) arba 55 proc. 
Prie teikiamo prašymo, pridedami Asociacijos narių prašymai pratęsti terminą paaiškinimų pateikimui ir prašymai įtraukti Asociaciją suinteresuotu asmeniu, galinčiu teikti paaiškinimus (Priedas Nr. 3). Asociacija palaiko narių prašymus dėl termino paaiškinimams pateikimo bei prašo šį terminą esant objektyvioms prašymuose nurodytoms aplinkybėms pratęsti iki 2020 m. sausio 31 d. Manytina, kad toks terminas leis maksimaliai kooperuojantis pateikti išsamius ir argumentuotus paaiškinimus, kurie kaip minėta padės Konkurencijos tarybai priimti objektyvius sprendimus. 
[bookmark: _GoBack]Atsižvelgiant į nurodytas aplinkybes, prašome: 
1. Pratęsti terminą rašytiniams paaiškinimams dėl tyrimo (bylos Nr. 18/xx/2/1/01/35/036) išvadų pateikti iki 2020 m. sausio 31 d. 
2. Suinteresuotu byloje dalyvaujančiu asmeniu įtraukti Lietuvos keleivių vežimo asociaciją, juridinio asmens kodas 304962891.  
3. Apie priimtą sprendimą informuoti el. paštu. 

PRIEDAI:
1. Asociacijos įstatai.
2. Įsakymas dėl patariamosios tarybos.
3. Narių prašymai. 

Tikimės Jūsų geranoriško bendradarbiavimo. 



 	
Pagarbiai
Prezidentas					Gintaras Nakutis

